श्री शाह ने कहा कि इतने वर्षों की महान परम्परा का निर्वहन कर रहे जगतगुरु श्री निश्चलानंद सरस्वती जी के चरणों में जब-जब मुझे बैठने का मौक़ा मिला, उन्होंने कभी पीठ अथवा अपनी संस्थाओं के लिए कुछ नहीं कहा, उन्होंने कहा तो देश की व्यवस्था के लिए कहा, देश के सुधार के लिए कहा और सनातन धर्म को आगे ले जाने के लिए कहा, यही विचार सनातन धर्म को दुनिया में सबसे ऊपर प्रतिष्ठित करता है। उन्होंने कहा कि जब सनातन धर्म के हम सभी अनुयायी कहते हैं - ‘धर्म की जय हो - तो यह सभी धर्मों के लिए है, सत्य एवं सच्चाई की जीत के लिए है, ‘अधर्म का नाश हो' - तो यह बुराइयों के नाश के लिए है, ‘जगत' का कल्याण हो' - तो यह पूरे विश्व के कल्याण के लिए है, ‘प्राणियों में सद्भावना हो' - तो केवल मानव मात्र के लिए नहीं बल्कि संसार के सभी प्राणियों के कल्याण की बात इसमें निहित है। उन्होंने कहा कि हम सभी सनातन धर्मावलम्बी हर संकल्प करते वक्त विश्व के कल्याण की कामना करते हैं और संकल्प को भी विश्व कल्याण के लिए समर्पित कर देते हैं। उन्होंने कहा कि सनातन धर्म ने कभी भौगोलिक सीमाओं को नहीं माना, हमारा देश एक जियो-पॉलिटिकल देश नहीं बल्कि एक जियो-कल्चरल राष्ट्र है। उन्होंने कहा कि हमारे सनातन धर्म की जो मूल परम्परा है, इसमें जो सत्य एवं ओजस्व है, परम्परा के अंदर जो ज्ञान है और विश्व का कल्याण करने की जो कामना इसके अंदर है, मेरी श्रद्धा है एवं मेरा विश्वास है कि आगे शुभ ही शुभ होने वाला है, फिर से इस महान परम्परा को विश्वगुरु के रूप में परतिष्ठित होना ही होना है।